Getal Covid-19-gevalle styg met 46%Verspreiding van die koronavirus in Suid-Afrika. Die getal Suid-Afrikaanse inwoners wat positief getoets is vir Covid-19 het in die afgelope 24 uur van 274 tot 402 toegeneem. Dit beteken die getal het met 128 (46%) toegeneem sedert Sondag. Dit is die vinnigste toename sedert die eerste geval aan die begin van die maand in Suid-Afrika aangemeld is. Dié toename kan egter te wyte wees aan die feit dat toetse vinniger gedurende die week as oor naweke verwerk word, eerder as dat meer mense die afgelope 24 uur aangesteek het. Al meer mense laat hul ook vir die virus toets. Dr. Zweli Mkhize, minister van gesondheid, het dié syfers Maandagmiddag bekendgemaak. Die Noord-Kaap het sy eerste geval aangemeld. Dit beteken in elke liewe provinsie het ten minste een persoon positief getoets vir Covid-19. Gauteng is steeds die provinsie met die meeste gevalle (207) gevolg deur die Wes-Kaap (100). In die meeste van die gevalle waar die ouderdom van die pasiënt bekend is (69 van die gevalle), is die pasiënte tussen 31 en 40 jaar oud. In 63 van die gevalle is pasiënte tussen 51 en 60 jaar oud en in 52 van die gevalle is die pasiënte tussen 21 en 30 jaar oud. Die departement weet egter nog nie wat die ouderdom van 129 pasiënte is nie. “Dié inligting moet nog deur die Nasionale Instituut vir Oordraagbare Siektes (Nios) bevestig word,” sê Mkhize. Mkhize sê Ramaphosa sal die nasie toespreek oor die maatreëls wat ingestel sal word om die uitwerking van Covid-19 te beperk. Dit is egter nog nie seker wanneer presies die president dié toespraak sal lewer nie, maar dit sal na verwagting Maandagaand plaasvind. “Ons prioriteit is nou om provinsies in te lig oor die nuwe gevalle sodat die mense wat met positief getoetste pasiënte in aanraking was, opgespoor kan word,” sê Mkhize. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.